Borgheim, 20.04.20

**Informasjon om sluttvurdering /standpunktkarakterer våren 2020**

Elevene mottar sin sluttvurdering fredag 12. juni. Avgangselevene mottar sine vitnemål torsdag 18. juni og elever på 8. og 9. trinn mottar sine halvårsvurderinger fredag 19. juni.

På 10. trinn er alle fag avgangsfag og skal sluttvurderes. For 9. og 8. trinn er avgangsfag er *mat og helse*, *musikk* og *valgfag*.

Det kan klages på standpunktkarakterer. Klagefristen er 10 virkedager etter at karakteren er offentliggjort (dvs. 26. juni). Evt. klager behandles så fort som mulig på skolen ved at lærer begrunner karakteren og rektor gjennomgår klagen og lærers begrunnelse. Så sendes klagen til fylkesmannen for vurdering. Fylkesmannen vurderer om skolen i tilstrekkelig grad har lagt til rette for vurdering og gitt underveisvurdering, ikke om karakteren satt av faglærer er riktig eller feil. Skolen er stengt i sommerferien og klager som vi ikke rekker å behandle før blir behandlet i august. Normalt vil klager bli behandlet hos fylkesmannen i august/september.

Lærerne vil framover prioritere å sikre vurderingsgrunnlaget fram til sommeren. For at karaktergrunnlaget skal bli så godt som mulig er det viktig at elevene er til stede og deltar aktivt i den opplæringen som gis; de skal delta i hjemmeundervisningen slik de normalt gjør på skolen. Det vil si at de skal gjennomføre opplegg, levere oppgaver eller produkter, delta i diskusjoner, bidra i framføringer, skrive logger – altså de lærings- og vurderingssituasjonene som lærerne legger til rette for.

Halvårsvurderingen til jul er en del av grunnlaget for sluttvurderingen. Den gir informasjon om en del av kompetansemålene i læreplanen på det tidspunktet vurderingen ble gitt. Sluttvurderingen skal bygge på et bredt vurderingsgrunnlag og på kompetanse vist gjennom året. Jeg vil sterkt oppfordre alle til å yte det lille ekstra nå i innspurten for å sikre en ønsket karakter eller kanskje heve den.

Dersom det er forhold knyttet opp mot den situasjonen familien nå befinner seg i og som gjør det ekstra vanskelig for eleven å følge skolens opplegg framover, ber vi om at dere tar kontakt med skolen, slik at vi sammen kan legge en god plan og ta nødvendige hensyn.

Med vennlig hilsen

Kristin Storhaug

Rektor